ĊINERAMA Ta' CHARLES COLEIRO Imtlew is-siġġijiet bil-laħam jogħtor, mitluq fjakk u mingħajr saħħa, bil-ħġieġ tal-pupilla jdemma' fid-duħħan idur u jdur mad-dulur imwaddab fuq liżar jew mal-bżieżaq tas-sapun li jifqa'- il-compere f'nofs id-dlam mid-dlam li fih ikun. Irjus, mewġiet telgħin, neżlin, oħrajn tnejn tnejn mitluqin ifittxu fil-qiegħ lil Venere u l-vleġeġ tad-deheb. Irjus, oħrajn bil-ġmamar kollha nar deħlin, ħerġin mis-swaba' li qabel ħaffru bil-ħsejjes imbaskta tas-selofin : artab il-ġuġu, eħrex it-tqarmiċ, fliexken u tiben jinbarmu taħt tkaken u ġlud u foresta ta' riġlejn u ħsibijiet. Ċine jitkellem quddiem ċine fin-nofs jitkellem bla kliem ġo ċinerama ta' ċekċik u nifsijiet li jġemmgħu u jsemmgħu film ieħor fejn protagonisti ta' ħdejja, ta' ħdejk il-ġirien. Xħin jisbaħ, it-tmiem ma jkunx: id-dawl artifiċjali jikxef uċuh oħrajn, uċuh bin-ngħas imdejqa bil-ferħ li xtarru f'sagħtejn ferħana li d-dulur għadda f'sagħtejn ħosbiena li d-dramm tagħhom igħaddi s-sagħtejn u jħażżu fuq ġbinhom qabel l-exit l-effett ta' dak li raw — oħrajn l-effett ta' dak li taw — idejn jitmattru u ħwejjeġ miġburin u strument li mill-ġdid jofroq ix-xagħar, pulit.